Prentútgáfa Stundarinnar kemur næst út þann 7. febrúar . Þessi grein er rúmlega 10 mánaða gömul . Dæmdar fyrir að valda truflun á flugi með því að standa upp fyrir hælisleitanda Tvær konur voru dæmdar í þriggja mánaða skilorðsbundið fangelsi til tveggja ára fyrir að hafa valdið truflun með því að standa upp í flugvél og mótmæla brottvísun vinar síns úr landi . Héraðsdómur Reykjavíkur komst að þeirri niðurstöðu að aðgerð þeirra hefði valdið „ verulegri truflun “ og „ verulegum óþægindum “ . Tvær konur sem stóðu upp í flugvél Icelandair til að mótmæla ólöglegri brottvikningu hælisleitanda hafa verið dæmdar í þriggja mánaða skilorðsbundið fangelsi til tveggja ára fyrir að valda „ verulegri truflun “ og „ verulegum óþægindum “ með aðgerð sinni . Dómurinn var kveðinn upp í héraðsdómi Reykjavíkur fyrr í dag en honum verður að öllum líkindum áfrýjað . Þær Jórunn Edda Helgadóttir og Ragnheiður Freyja Kristínardóttir voru meðal annars fundnar sekar um brot gegn 176. grein almennra hegningarlaga sem kveður á um refsingu við því að valda verulegri truflun á rekstri samgöngutækja . Þær voru hinsvegar sýknaðar af alvarlegasta ákæruatriðinu , en dómurinn komst að því að þær hefðu ekki raskað öryggi loftfars með aðgerð sinni , en við því liggur allt að sex ára fangelsi . Þrátt fyrir að dómurinn hafi komist að þeirri niðurstöðu að aðgerðin hafi ekki valdið mikilli seinkun á fluginu , telur hann ljóst að „ veruleg óþægindi “ hafi hlotist af henni , auk þess sem farþegar og áhöfn hafi verið „ slegin óhug . “ Þá voru Ragnheiður og Jórunn jafnframt fundnar sekar um brot á 106. grein almennra hegningarlaga , með því að hafa reynt að koma í veg fyrir að lögreglumaður vinni skyldustarf , auk þess sem þær voru fundnar sekar um að hafa brotið gegn 42. grein laga um loftferðir með þív að hafa ekki hlýtt flugfreyjum „ um góða hegðun og reglu í loftfari “ . „ Við gerum sem sagt ráð fyrir því að áfrýja þessari niðurstöðu , “ sagði Jórunn Edda í samtali við Stundina eftir að dómur hafi fallið . Þá bætti hún við að þær Ragnheiður ættu eftir að kynna sér dóminn í þaula og að þær myndu fara vandlega yfir málið með lögmönnum sínum áður en endanleg ákvörðun um áfrýjun yrði tekin . Jórunn bætti því við að fólk hafi ekki einungis rétt á því að mótmæla heldur beri því hreinlega skylda til þess að standa vörð um líf annarra og verulega hagsmuni þeirra . „ Miðað við þá hagsmuni sem í húfi voru fyrir manninn sem var verið að flytja í lífshættulegar aðstæður þá hlýtur þetta að teljast mjög óveruleg truflun . Ef það að standa vörð um líf manns og koma í veg fyrir að hann verði sendur í lífshættu má ekki valda öðrum örlitlum óþægindum sýnir það bara enn frekar fram á hvaða áherslur eru í fyrirrúmi í kerfinu . “ Sem fyrr segir þá voru þær Jórunn og Ragnheiður dæmdar í þriggja mánaða skilorðsbundið fangelsi . Þá var þeim einnig gert að greiða málsvarnarlaun verjenda sinna , alls á þriðju milljón króna . „ Ef það að standa vörð um líf manns og koma í veg fyrir að hann verði sendur í lífshættu má ekki valda öðrum örlitlum óþægindum sýnir það bara enn frekar fram á hvaða áherslur eru í fyrirrúmi í kerfinu “ Það var að morgni dags þann 26. maí 2016 sem þær Jórunn Edda og Ragnheiður Freyja stóðu upp í flugvél Icelandair til að mótmæla brottvísun hælisleitandans Eze Okafor sem hafði verið handtekinn og færður með lögregluvaldi í flugvélina þar sem vísa átti honum til Svíþjóðar . Þá þegar lá fyrir að sænsk yfirvöld myndu ekki taka mál hans fyrir heldur senda hann aftur til heimalandsins Nígeríu en Eze hefur greint frá því að hann hafi flúið þaðan í kjölfar árása Boko Haram liða , sem veittu honum stungusár og myrtu bróður hans . Kærunefnd útlendingamála var þá þegar búin að úrskurða um að að fresturinn til þess að vísa Eze úr landi á grundvelli dyflinnarreglugerðarinnar væri útrunninn en samt sem áður ákvað Útlendingastofnun að vísa honum úr landi á þessum grunni . Stóðu þær Ragnheiður og Jórunn upp áður en vélin tók á loft og báðu aðra flugfarþega um að sýna hælisleitandanum samstöðu en flugstjóri flugvélarinnar neitaði að taka á loft fyrr en allir farþegar höfðu sest niður . Stundin ræddi við þær Jórunni Eddu og Ragnheiði Freyju í október síðastliðinn „ Við vorum báðar verulega hræddar um öryggi hans svo við gripum til þessa örþrifaráðs . Við töldum mögulegar tafir á flugi um einhverjar mínútur ekki vera neitt neitt í samanburði við mannslífið sem væri í húfi , nú eða öryggi manneskjunnar – vinar okkar , “ sagði Jórunn Edda þá .